钦定古今图书集成/理学汇编/学行典/第209卷 > 王世名
## 钦定古今图书集成/理学汇编/学行典/第209卷 > 王世名

按《金华府志》：“王世名，字时望，幼有大志，言动以古人
自期。万历丙子，年十七，其父为族人殴死，讼于官。欲
检其父尸，不忍，欲即死以报，不可。不得已，与仇和受
仇百金，及诸所赠遗，一一封置，绘父小像，己佩刀侍，
悬之密室，朝夕焚香泣拜，铸一刀，铭之曰‘报仇刀，集
《忠义格言》一册以自励。三年，补邑弟子员。又三年得’”
子，喜曰：“吾可以死矣。”一日绐仇入蝴蝶山，挥刀斩其
头祭父，取前所封置，诣官请死。官怜其孝，欲检其父
尸以生之世名曰：“吾不忍毁父尸至此。”遂以首触阶，
溅血赤地死，面色如生。是日风雷大作，满城哭声震
天。金华县令汪大受为之立传。其妻俞氏，矢志同穴，
抚孤三年而殉之。事闻诏下，旌其门曰“孝烈之门。”府
从祀乡贤，县有专祠，县令陈公大烈表其里曰“孝里”，
大司寇王凤洲为之传。